title: Komisijas Īstenošanas regula (ES) 2021/775 (2021. gada 11. maijs), ar ko izklāsta Eiropas Parlamenta un Padomes Regulas (ES) Nr. 952/2013 piemērošanas noteikumus attiecībā uz atkāpēm no Eiropas Savienības un Lielbritānijas un Ziemeļīrijas Apvienotās Karalistes tirdzniecības un sadarbības nolīguma noteikumiem par “noteiktas izcelsmes ražojumiem”

text:
                  12.5.2021

                  LV

                  Eiropas Savienības Oficiālais Vēstnesis

                  L 167/3

         KOMISIJAS ĪSTENOŠANAS REGULA (ES) 2021/775
         (2021. gada 11. maijs),
         ar ko izklāsta Eiropas Parlamenta un Padomes Regulas (ES) Nr. 952/2013 piemērošanas noteikumus attiecībā uz atkāpēm no Eiropas Savienības un Lielbritānijas un Ziemeļīrijas Apvienotās Karalistes tirdzniecības un sadarbības nolīguma noteikumiem par “noteiktas izcelsmes ražojumiem”
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (1), un jo īpaši tās 58. panta 1. punktu,
         tā kā:

                     (1)

                     Tirdzniecības un sadarbības nolīgums starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (2) (“nolīgums”), tika parakstīts Savienības vārdā 2020. gada 29. decembrī.

                     (2)

                     Nolīguma otrās daļas I sadaļas 2. nodaļa attiecas uz jēdziena “noteiktas izcelsmes ražojumi” definēšanu un administratīvās sadarbības metodēm. Nolīguma ORIG-2. pielikumā (Konkrētiem ražojumiem piemērojamie izcelsmes noteikumi) izklāstīts tādu apstrādes vai pārstrādes darbību saraksts, kuras jāveic ar nenoteiktas izcelsmes materiāliem, lai izgatavotais ražojums var iegūt noteiktas izcelsmes statusu. ORIG-2.A pielikumā ir izklāstītas noteikumu alternatīvas, kuras var piemērot ORIG-2. pielikumā (Konkrētiem ražojumiem piemērojamie izcelsmes noteikumi) izklāstīto noteikumu vietā, lai konkrētus ražojumus uzskatītu par Lielbritānijas un Ziemeļīrijas Apvienotās Karalistes vai Savienības izcelsmes ražojumiem piemērojamās gada kvotas robežās.

                     (3)

                     Ražojumus, kuriem piemēro ORIG-2.A pielikumā izklāstītās noteikumu alternatīvas, var importēt Savienībā, ja attiecībā uz tiem ir izpildīti minētā pielikuma nosacījumi.

                     (4)

                     Lai atbilstīgi piemērojamajiem Savienības tiesību aktiem gādātu par ORIG-2.A pielikumā noteikto gada kvotu efektīvu pārvaldību, saskaņā ar Komisijas Īstenošanas regulā (ES) 2015/2447 (3) izklāstītajiem tarifu kvotu pārvaldības noteikumiem šīs gada kvotas būtu jāpārvalda hronoloģiskā secībā saskaņā ar datumiem, kuros pieņemtas muitas deklarācijas par preču laišanu brīvā apgrozībā.

                     (5)

                     Ievērojot Padomes Lēmuma (ES) 2020/2252 (4) 12. pantu, nolīgums ir piemērojams provizoriski no 2021. gada 1. janvāra. Lai gādātu par nolīguma ORIG-2.A pielikumā noteikto izcelsmes kvotu efektīvu pārvaldību un savlaicīgu piemērošanu, šī regula būtu jāpiemēro no minētās dienas.

                     (6)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikumā uzskaitītajiem Savienībā importētajiem ražojumiem noteikto kvotu robežās piemēro Tirdzniecības un sadarbības nolīguma starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (“nolīgums”), ORIG-2.A pielikumā noteiktās atkāpes.

            2. pants
            Pielikumā noteiktās kvotas pārvalda saskaņā ar Īstenošanas regulas (ES) 2015/2447 49.–54. pantu.

            3. pants
            Lai varētu izmantot pielikumā noteiktās kvotas tad, ja, pamatojoties uz paziņojumu par izcelsmi, tiek pieprasīts preferenciālais [tarifa] režīms, minēto paziņojumu par izcelsmi sagatavo saskaņā ar nolīguma ORIG-19. pantu un tajā ir šāds papildpaziņojums angļu valodā: “Origin quotas – Product originating in accordance with Annex ORIG-2A” (“Izcelsmes kvotas – Noteiktas izcelsmes ražojums saskaņā ar ORIG-2.A pielikumu”).

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 1. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 11. maijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 269, 10.10.2013., 1. lpp.

            (2)  OV L 444, 31.12.2020., 14. lpp.

            (3)  Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

            (4)  Padomes Lēmums (ES) 2020/2252 (2020. gada 29. decembris) par to, lai Savienības vārdā parakstītu un provizoriski piemērotu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai (OV L 444, 31.12.2020., 2. lpp.).

            PIELIKUMS
            Neskarot Kombinētās nomenklatūras interpretācijas noteikumus, preferenciālās shēmas tvērumu šā pielikuma kontekstā nosaka, ņemot vērā gan KN kodus, kas noteikti I pielikumā Padomes Regulai (EEK) Nr. 2658/87 (1), kas grozīta ar Komisijas Īstenošanas regulu (ES) 2020/1577 (2), gan ražojuma aprakstu šā pielikuma tabulas trešajā ailē.

                        Kārtas Nr.

                        KN kods

                        Ražojumu apraksts

                        Kvotas periods

                        Apjoms (neto svars)

                        09.6002

                        1604 14

                        Sagatavotas vai konservētas tunzivis, svītrainās tunzivis un pelamīdas (Sarda spp.), nesadalītas vai gabalos, izņemot maltas

                        No 1.1. līdz 31.12. (no 2021. gada)

                        3 000  t

                        09.6004

                        1604 20 70

                        Citi gatavi izstrādājumi vai konservi no tunzivīm, svītrainajām tunzivīm vai citām mazajām tunzivīm (Euthynnus), izņemot nesadalītas vai gabalos

                        No 1.1. līdz 31.12. (no 2021. gada)

                        4 000  t

                        09.6006

                        7603

                        Alumīnija ražojumi un izstrādājumi no alumīnija (izņemot alumīnija stieples un alumīnija foliju)

                        No 1.1. līdz 31.12. (par 2021., 2022. un 2023. gadu)

                        95 000  t

                        7604

                        7606

                        7608 –7616

                        7605

                        Alumīnija stieples

                        7607

                        Alumīnija folija

                        09.6006

                        7603

                        Alumīnija ražojumi un izstrādājumi no alumīnija (izņemot alumīnija stieples un alumīnija foliju)

                        No 1.1. līdz 31.12. (par 2024., 2025. un 2026. gadu)

                        72 000  t

                        7604

                        7606

                        7608 –7616

                        7605

                        Alumīnija stieples

                        7607

                        Alumīnija folija

                        09.6006

                        7604

                        Alumīnija stieņi un profili; alumīnija plātnes, loksnes un sloksnes, kas ir biezākas par 0,2 mm; alumīnija folija

                        No 1.1. līdz 31.12. (no 2027. gada)

                        57 500  t

                        7606

                        7607

               (1)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

               (2)  Komisijas Īstenošanas regula (ES) 2020/1577 (2020. gada 21. septembris), ar ko groza I pielikumu Padomes Regulai (EEK) Nr. 2658/87 par tarifu un statistikas nomenklatūru un kopējo muitas tarifu (OV L 361, 30.10.2020., 1. lpp.).


title: Komisijas Īstenošanas regula (ES) 2021/776 (2021. gada 11. maijs), ar ko nosaka paraugus konkrētām veidlapām, kā arī tehniskos noteikumus efektīvai informācijas apmaiņai saskaņā ar Eiropas Parlamenta un Padomes Regulu (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli

text:
                  12.5.2021

                  LV

                  Eiropas Savienības Oficiālais Vēstnesis

                  L 167/6

         KOMISIJAS ĪSTENOŠANAS REGULA (ES) 2021/776
         (2021. gada 11. maijs),
         ar ko nosaka paraugus konkrētām veidlapām, kā arī tehniskos noteikumus efektīvai informācijas apmaiņai saskaņā ar Eiropas Parlamenta un Padomes Regulu (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1672 (2018. gada 23. oktobris) par Savienības teritorijā ievestās skaidras naudas vai no tās izvestās skaidras naudas kontroli un par Regulas (EK) Nr. 1889/2005 atcelšanu (1) un jo īpaši tās 16. panta 1. punkta a), c), d) un e) apakšpunktu,
         tā kā:

                     (1)

                     Lai papildinātu Eiropas Parlamenta un Padomes Direktīvā (ES) 2015/849 noteikto tiesisko regulējumu nelikumīgi iegūtu līdzekļu legalizācijas un teroristu finansēšanas novēršanai, ar Regulu (ES) 2018/1672 izveido kontroles sistēmu pavadītai vai nepavadītai skaidrai naudai ar daudzumu 10 000 EUR vai vairāk, ko ieved Savienībā vai izved no tās (2).

                     (2)

                     Papildus Regulas (ES) 2018/1672 3. panta 2. punktā un 4. panta 2. punktā uzskaitītajiem datu elementiem attiecīgajā veidlapā būtu jāiekļauj šādi konkrēti datu elementi, lai attiecīgi identificētu pārvadātāju, deklarētāju, īpašnieku, nosūtītāju vai saņēmēju: fiziskām personām personas identifikācijas numurs un dzimums, uzņēmēju reģistrācijas un identifikācijas numuri, juridiskām personām reģistra nosaukums un reģistrācijas valsts, personu apliecinošo dokumentu izdošanas valsts un izdošanas datums, tālruņa numurs un e-pasta adrese kā kontaktinformācija, atsauces numurs un transporta uzņēmums transportlīdzekļiem. Minētie datu elementi ir jāiekļauj, lai samazinātu kļūdu risku attiecībā uz identitāti un kavējumu risku turpmākas pārbaudes gadījumā, kā arī riska analīzes vajadzībām un lai uzlabotu Regulas (ES) 2018/1672 5. panta 4. punktā minētās kopējās riska pārvaldības sistēmas efektivitāti.

                     (3)

                     Lai aptvertu gadījumus, kad ir vairāki īpašnieki, saņēmēji vai paredzētie saņēmēji vai dažādi skaidras naudas veidi un deklarācijas veidlapā vai informācijas atklāšanas veidlapā pieejamā vieta nav pietiekama, deklarētājiem būtu jāprasa izmantot papildu lapas, kas jāpievieno veidlapai kā tās neatņemama daļa. Lai nodrošinātu saskaņotu pieeju attiecībā uz kontroles piemērošanu un deklarāciju apstrādi, nosūtīšanu un analīzi, ko veic kompetentās iestādes visās dalībvalstīs, ir lietderīgi noteikt paraugus papildu lapām.

                     (4)

                     Lai kompetentās iestādes nosūtītu Regulas (ES) 2018/1672 10. panta 3. punktā minēto informāciju pārējo dalībvalstu kompetentajām iestādēm un attiecīgā gadījumā Komisijai, Eiropas Prokuratūrai un Eiropolam, ja minētās iestādes ir kompetentas rīkoties, būtu jāizveido šādas informācijas nosūtīšanas veidlapas paraugs. Minētās veidlapas mērķis ir nodrošināt precīzu un vienveidīgu informācijas, kas iegūta saskaņā ar Regulas (ES) 2018/1672 5. panta 3. punktu, 6. panta 1. punktu vai 6. panta 2. punktu, un deklarāciju, kas iegūtas saskaņā ar minētās regulas 3. vai 4. pantu, apkopošanu un efektīvu pārsūtīšanu, ja ir norādes, ka skaidra nauda ir saistīta ar noziedzīgu darbību. Turklāt veidlapa būtu jāizmanto minētās regulas 10. panta 1. punkta d) apakšpunktā minētās anonimizētās riska informācijas un riska analīzes rezultātu nosūtīšanai.

                     (5)

                     Ņemot vērā nosūtāmās informācijas atšķirīgo saturu un atšķirīgo nosūtīšanas biežumu, veidlapai būtu jāsastāv no divām daļām. Veidlapas pirmā daļa ir paredzēta informācijas nosūtīšanai saskaņā ar Regulas 10. panta 1. punkta a), b) un c) apakšpunktu. Kā minētās veidlapas neatņemamu daļu oficiālai lietošanai kompetentajām iestādēm atkarībā no faktiskajiem apstākļiem būtu jānosūta arī ex officio deklarācija, kas sagatavota atbilstoši 5. panta 3. punktam, saskaņā ar Regulas (ES) 2018/1672 6. panta 1. punktu vai 6. panta 2. punktu reģistrētā informācija un deklarācijas, kas iegūtas saskaņā ar minētās regulas 3. un 4. pantu, ja ir norādes, ka skaidra nauda ir saistīta ar noziedzīgu darbību. Lai nodrošinātu vienotu informācijas reģistrēšanu saskaņā ar minētās regulas 6. panta 1. punktu vai 6. panta 2. punktu, kompetentajām iestādēm būtu jāizmanto tās pašas veidlapas arī nepieciešamo datu reģistrēšanai. Veidlapas otrā daļa ir paredzēta periodiskai anonimizētas riska informācijas un riska analīzes rezultātu nosūtīšanai saskaņā ar Regulas (ES) 2018/1672 10. panta 1. punkta d) apakšpunktu.

                     (6)

                     Lai ieviestu Regulas (ES) 2018/1672 9. panta 1. punktā minētās informācijas nosūtīšanu ar elektroniskiem līdzekļiem no katras dalībvalsts kompetentajām iestādēm uz attiecīgās dalībvalsts finanšu ziņu vākšanas vienību, ir jāparedz tehniskie noteikumi par raitu informācijas apmaiņu, izmantojot Muitas informācijas sistēmu (MIS), kas izveidota saskaņā ar Padomes Regulu (EK) Nr. 515/97 (3). Minēto noteikumu mērķis ir samazināt administratīvo slogu dalībvalstīm. Tādi paši noteikumi būtu jāpiemēro Regulas (ES) 2018/1672 10. panta 1. punkta a), b) un c) apakšpunktā minētās informācijas nosūtīšanai. Regulas (ES) 2018/1672 10. panta 1. punkta d) apakšpunktā minētās anonimizētās riska informācijas un riska analīzes rezultātu nosūtīšana arī būtu jāveic ar MIS starpniecību saskaņā ar Regulu (EK) Nr. 515/97.

                     (7)

                     Būtu jāparedz noteikumi, kas ļautu katras dalībvalsts kompetentajām iestādēm nosūtīt Komisijai anonimizētu statistikas informāciju par Regulas (ES) 2018/1672 18. panta 1. punkta c) apakšpunktā minētajām deklarācijām, kontroli un pārkāpumiem. Regulas (ES) 2018/1672 vajadzībām akts, ar kuru attiecīgo informāciju dara elektroniski pieejamu Komisijai, būtu jāuzskata par pietiekamu informācijas apmaiņu, neprasot pieņemt Regulas (ES) 2018/1672 16. panta 1. punkta e) apakšpunktā minēto formātu.

                     (8)

                     Ņemot vērā, ka Regula (ES) 2018/1672 ir piemērojama no 2021. gada 3. jūnija, šī regula būtu jāpiemēro no tās pašas dienas.

                     (9)

                     Ja šīs regulas vajadzībām ir jāapstrādā personas dati, tas būtu jāveic saskaņā ar piemērojamajiem Savienības tiesību aktiem par personas datu aizsardzību. Personas datu jebkādu apstrādi, pamatojoties uz šo regulu, reglamentē attiecīgi Eiropas Parlamenta un Padomes Regulas (ES) 2016/679 (4) un (ES) 2018/1725 (5) attiecībā uz apstrādi, ko veic dalībvalstu kompetentās iestādes, un apstrādi MIS.

                     (10)

                     Saskaņā ar Regulas (ES) 2018/1725 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas 2021. gada 12. februārī sniedza atzinumu.

                     (11)

                     Šajā regulā paredzētie pasākumi ir saskaņā ar atzinumu, ko sniegusi Skaidras naudas kontroles komiteja, kura izveidota ar Regulu (ES) 2018/1672,

               IR PIEŅĒMUSI ŠO REGULU.

            1. pants
            Deklarācijas veidlapa
            Regulas (ES) 2018/1672 3. panta 3. punktā minētā deklarācijas veidlapa (“deklarācijas veidlapa”) atbilst šīs regulas I pielikuma 1. daļā iekļautajam paraugam, un to aizpilda saskaņā ar tajā iekļautajiem norādījumiem par aizpildīšanu.

            2. pants
            Informācijas atklāšanas veidlapa
            Regulas (ES) 2018/1672 4. panta 3. punktā minētā informācijas atklāšanas veidlapa (“informācijas atklāšanas veidlapa”) atbilst šīs regulas I pielikuma 2. daļā iekļautajam paraugam, un to aizpilda saskaņā ar tajā iekļautajiem norādījumiem par aizpildīšanu.

            3. pants
            Veidlapu papildu lapas
            Ja deklarācijas veidlapā vai informācijas atklāšanas veidlapā nav pietiekami daudz vietas, izmanto papildu lapas atbilstoši paraugam attiecīgi I pielikuma 3. vai 4. daļā. Ja deklarācijas vai informācijas atklāšanas veidlapai ir pievienotas papildu lapas, tās uzskata par tās neatņemamu daļu.

            4. pants
            Veidlapas oficiālai lietošanai

               1.   Lai reģistrētu un nosūtītu Regulas (ES) 2018/1672 10. panta 1. punkta a), b) un c) apakšpunktā minēto informāciju, kompetentās iestādes izmanto veidlapu oficiālai lietošanai atbilstoši paraugam šīs regulas II pielikuma 1. daļā.

               2.   Ja nav izpildīts pienākums deklarēt pavadītu skaidru naudu saskaņā ar Regulas (ES) 2018/1672 3. pantu vai pienākums atklāt informāciju par nepavadītu skaidru naudu saskaņā ar minētās regulas 4. pantu un kompetentajām iestādēm saskaņā ar minētās regulas 5. panta 3. punktu ir jāsagatavo ex officio deklarācija, tās izmanto attiecīgi šīs regulas I pielikuma 1. vai 2. daļā iekļauto paraugu un, ja nepieciešams saskaņā ar šīs regulas 3. pantu, – minētā pielikuma 3. daļā vai 4. daļā iekļauto paraugu. Deklarāciju, kas sagatavota saskaņā ar šo punktu, pievieno un nosūta kopā ar 1. punktā minēto veidlapu oficiālai lietošanai.

               3.   Ja kompetentās iestādes konstatē pārvadātāju ar skaidras naudas summu, kas ir mazāka par Regulas (ES) 2018/1672 3. pantā minēto robežvērtību, un ja ir norādes, ka skaidrā nauda ir saistīta ar noziedzīgu darbību, tad kompetentās iestādes šīs informācijas reģistrēšanai izmanto šīs regulas I pielikuma 1. daļā iekļauto paraugu un, ja nepieciešams saskaņā ar šīs regulas 3. pantu, – minētā pielikuma 3. daļā iekļauto paraugu. Informāciju, kas reģistrēta saskaņā ar šo punktu, pievieno 1. punktā minētajai veidlapai oficiālai lietošanai un nosūta kopā ar to.

               4.   Ja kompetentās iestādes konstatē, ka Savienībā tiek ievesta vai no tās tiek izvesta nepavadīta skaidra nauda, kuras summa ir mazāka par Regulas (ES) 2018/1672 4. pantā minēto robežvērtību, un ja ir norādes, ka skaidrā nauda ir saistīta ar noziedzīgu darbību, tad kompetentās iestādes šīs informācijas reģistrēšanai izmanto šīs regulas I pielikuma 2. daļā iekļauto paraugu un, ja nepieciešams saskaņā ar šīs regulas 3. pantu, – minētā pielikuma 4. daļā iekļauto paraugu. Informāciju, kas reģistrēta saskaņā ar šo punktu, pievieno 1. punktā minētajai veidlapai oficiālai lietošanai un nosūta kopā ar to.

               5.   Ja kompetentās iestādes konstatē, ka attiecībā uz deklarāciju, kas saņemta saskaņā ar Regulas (ES) 2018/1672 3. vai 4. pantu, ir norādes, ka skaidra nauda ir saistīta ar noziedzīgu darbību, kompetentās iestādes pievieno deklarāciju un nosūta to kopā ar 1. punktā minēto veidlapu oficiālai lietošanai.

               6.   Lai reģistrētu Regulas (ES) 2018/1672 10. panta 1. punkta d) apakšpunktā minēto anonimizēto riska informāciju un riska analīzes rezultātus, kompetentās iestādes izmanto veidlapu oficiālai lietošanai, kas paredzēta anonimizētas riska informācijas un riska analīzes rezultātu nosūtīšanai, atbilstoši paraugam šīs regulas II pielikuma 2. daļā.

            5. pants
            Informācijas apmaiņa Muitas informācijas sistēmā (MIS)

               1.   Kompetentās iestādes nosūta informāciju, kas reģistrēta saskaņā ar Regulas (ES) 2018/1672 3. un 4. pantu, 5. panta 3. punktu un 6. pantu, Muitas informācijas sistēmai (MIS) jebkurā no šādiem veidiem:

                           a)

                           ar roku ievadot informāciju MIS lietotāja tīmekļa saskarnē;

                           b)

                           eksportējot informāciju no valsts sistēmas(-ām) un importējot to MIS, izmantojot MIS XML datu formātu;

                           c)

                           no valsts sistēmas(-ām) pieslēdzoties tieši MIS sistēmai caur MIS nodrošināto saskarni “no sistēmas uz sistēmu”.

               2.   Kompetentās iestādes nosūta Regulas (ES) 2018/1672 9. panta 1. punktā minēto informāciju tās dalībvalsts, kurā tā iegūta, finanšu ziņu vākšanas vienībai (FIU), to nosūtot MIS saskaņā ar 1. punktu.

               3.   Kompetentās iestādes Regulas (ES) 2018/1672 10. panta 1. punkta a), b) un c) apakšpunktā minēto informāciju nosūta pārējām dalībvalstīm, to nosūtot uz MIS saskaņā ar 1. punktu.

               4.   Kompetentās iestādes ar MIS starpniecību elektroniski nosūta Regulas (ES) 2018/1672 10. panta 1. punkta d) apakšpunktā minēto anonimizēto riska informāciju un riska analīzes rezultātus pārējo dalībvalstu kompetentajām iestādēm.

               5.   Kompetentās iestādes Regulas (ES) 2018/1672 10. panta 1. punktā minēto informāciju dara pieejamu minētās regulas 10. panta 2. punktā norādītajiem saņēmējiem, nosūtot to MIS attiecīgi saskaņā ar šā panta 3. un 4. punktu, ja ir norādes, ka skaidra nauda ir saistīta ar noziedzīgu darbību, kas varētu nelabvēlīgi ietekmēt Savienības finanšu intereses.

               6.   Elektroniskās nosūtīšanas datumu saskaņā ar šā panta 1., 2., 3. un 4. punktu uzskata par informācijas nosūtīšanas datumu Regulas (ES) 2018/1672 9. panta 3. punkta un 10. panta 4. un 5. punkta vajadzībām.

            6. pants
            Anonimizēta statistikas informācija

               1.   Anonimizētas statistikas informācijas datu avots ir deklarācijas, informācijas atklāšanas deklarācijas, ex officio deklarācijas saskaņā ar Regulas (ES) 2018/1672 5. panta 3. punktu, reģistrētā informācija un dati saskaņā ar minētās regulas 6. pantu un jebkura cita MIS pieejamā informācija.

               2.   Informācijas nosūtīšanu uz MIS tādā veidā, lai tā būtu pieejama Komisijai, uzskata par attiecīgās informācijas nosūtīšanu, kā paredzēts Regulas (ES) 2018/1672 18. panta 1. punkta c) apakšpunktā.

               3.   Dalībvalstis nodrošina, ka tās ir nosūtījušas uz MIS informāciju par visām deklarācijām, kontroli un pārkāpumiem attiecīgajā pārskata periodā, un nekavējoties paziņo Komisijai, ja MIS datus paredzēts labot.

            7. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 3. jūnija.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 11. maijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 284, 12.11.2018., 6. lpp.

            (2)  Eiropas Parlamenta un Padomes Direktīva (ES) 2015/849 (2015. gada 20. maijs) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 648/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (OV L 141, 5.6.2015., 73. lpp.).

            (3)  Padomes Regula (EK) Nr. 515/97 (1997. gada 13. marts) par dalībvalstu pārvaldes iestāžu savstarpēju palīdzību un šo iestāžu un Komisijas sadarbību, lai nodrošinātu muitas un lauksaimniecības tiesību aktu pareizu piemērošanu (OV L 82, 22.3.1997., 1. lpp.).

            (4)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), (OV L 119, 4.5.2016., 1. lpp.).

            (5)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            I PIELIKUMS
            1. DAĻA

                  NORĀDĪJUMI PAR AIZPILDĪŠANU

                           VISPĀRĪGA INFORMĀCIJA

                        Pienākums deklarēt skaidro naudu, iebraucot ES vai izbraucot no tās, ir daļa no ES stratēģijas nelikumīgi iegūtu līdzekļu legalizēšanas novēršanai un cīņai pret terorisma finansēšanu. Šī deklarācijas veidlapa jāaizpilda, iebraucot ES vai izbraucot no tās un līdzi vedot summu 10 000 EUR vai vairāk (vai summas ekvivalentu citās valūtās) skaidrā naudā (Eiropas Parlamenta un Padomes Regulas (ES) 2018/1672 3. pants).
                        Ja ir sniegta nepareiza vai nepilnīga informācija vai ja skaidra nauda nav darīta pieejama kontrolei, uzskata, ka pārvadātājs nav izpildījis savu pienākumu un tam piemērojamas sankcijas saskaņā ar piemērojamiem valsts tiesību aktiem.
                        Informāciju un personas datus reģistrē un apstrādā kompetentās iestādes un dara pieejamus finanšu ziņu vākšanas vienībai (FIU) saskaņā ar Regulas (ES) 2018/1672 9. pantu. Minētās regulas 10. un 11. pantā minētajos gadījumos datus dara pieejamus arī tur minētajām iestādēm. Tās dalībvalsts kompetentās iestādes, kurā deklarācija ir iesniegta, darbojas kā iegūto personas datu pārziņi un saskaņā ar Regulas (ES) 2018/1672 13. pantu savāktos personas datus automātiski glabā piecus gadus. Personas datu apstrādi veic vienīgi nolūkā novērst noziedzīgas darbības un cīnīties pret tām. Lai iegūtu pilnīgu informāciju, tostarp par jūsu tiesībām, skatīt pievienoto paziņojumu par privātumu/saiti uz dalībvalsts datu aizsardzības tiešsaistes informāciju.

                           IZMANTOTO TERMINU SKAIDROJUMS SASKAŅĀ AR REGULU (ES) 2018/1672

                              Pārvadātājs
                            ir jebkura fiziska persona, kas iebrauc ES vai izbrauc no tās, vedot skaidru naudu pie sevis, bagāžā vai transportlīdzeklī.

                              Valūta
                            ir banknotes un monētas, kuras ir apgrozībā kā maiņas līdzeklis vai kuras ir bijušas apgrozībā kā maiņas līdzeklis un kuras joprojām var apmainīt finanšu iestādēs vai centrālajās bankās pret banknotēm un monētām, kuras ir apgrozībā kā maiņas līdzeklis.

                              Apgrozāmie uzrādītāja instrumenti
                            ir instrumenti, kas nav valūta un kas ļauj to turētājiem, uzrādot instrumentus, saņemt finanšu līdzekļu summu bez pienākuma pierādīt savu identitāti vai tiesības uz šo summu. Minētie instrumenti ir:

                                    a)

                                    ceļojuma čeki [un]

                                    b)

                                    čeki, vekseļi vai maksājuma uzdevumi, kas ir uzrādītāja instrumenti, parakstīti, nenorādot saņēmēju, indosēti bez ierobežojuma, izdoti fiktīvam saņēmējam, vai citādi instrumenti tādā formā, ka īpašumtiesības pāriet līdz ar to nodošanu.

                              Preces, ko izmanto kā vērtības uzkrāšanas līdzekļus ar augstu likviditāti

                                    a)

                                    monētas, kas satur vismaz 90 % zelta; [un]

                                    b)

                                    zelts gabalos, piemēram, stieņi, tīrradņi vai aglomerāti, kas satur vismaz 99,5 % zelta.

                        •

                           Visi veidlapas lauki ir obligāti un ir jāaizpilda. Veidlapas lauki, kas atzīmēti ar zvaigznīti (*), jāaizpilda, ja piemērojams vai pieejams.

                        •

                           Visas daļas, kas ir baltā krāsā, ir jāaizpilda drukātiem lielajiem burtiem un ar tumšu tinti. Veidlapās nedrīkst būt svītrojumi, pārrakstīti vārdi vai citi labojumi.

                        •

                           Daļas ar atzīmi “oficiālai lietošanai” jāatstāj tukšas.

                        •

                           Attiecīgā gadījumā jānorāda personas identifikācijas numurs (t. i., personīgais nodokļu identifikācijas numurs, personīgais sociālās apdrošināšanas numurs vai līdzvērtīgs unikāls personas identifikācijas numurs), adrese, pasta indekss / ZIP kods, tālruņa numurs un e-pasta adrese. Ja nav piemērojams, norādiet “nav”.

                        •

                           Ja pieejams, jānorāda pievienotās vērtības nodokļa (PVN) maksātāja numurs un uzņēmēja reģistrācijas un identifikācijas numurs (EORI numurs, kas ir unikāls numurs visā ES, ko dalībvalsts muitas dienests piešķir uzņēmējiem, kuri iesaistīti muitas darbībās). Ja nav pieejams, norādiet “nav”.

                        •

                           Ja pārvadātājam informācija nav zināma, norādiet “nav zināms”.

                        •

                           Veidlapu aizpilda vienā no ES oficiālajām valodām, ko atzīst kompetentās iestādes tajā dalībvalstī, kurā to sagatavo.

                  1. iedaļa. Iebraukšana ES vai izbraukšana no tās

            Atzīmējiet attiecīgo lodziņu, lai norādītu, vai pārvadātājs iebrauc ES vai izbrauc no tās. Deklarācija par iebraukšanu un izbraukšanu ir vajadzīga arī tad, ja ES šķērso tranzītā.

                  2. iedaļa. Informācija par skaidras naudas pārvadātāju

            Pārvadātāja personas dati šajā iedaļā ir jānorāda tā, kā tie norādīti tā personu apliecinošajā dokumentā.
            Ja skaidras naudas pārvadātājam nav juridisku tiesību parakstīt deklarāciju, deklarāciju iesniedz pārvadātāja juridiskais pārstāvis.

                  3. iedaļa. Informācija par transportu

            Jāsniedz informācija par pirmo izbraukšanas valsti, pēdējo galamērķa valsti un transportlīdzekli. Attiecīgā gadījumā jānorāda tranzītvalsts vai tranzītvalstis, caur kurām pārvadātājs ved skaidru naudu, un transporta uzņēmums.

                        —

                        Atzīmējiet lodziņu “Gaiss”, ja iebrauc ES vai izbrauc no tās ar gaisakuģi. Jānorāda gaisa kuģa veids (komerclidojums, privāts gaisa kuģis, cits). Reisa numurs vai gaisa kuģa reģistrācijas numurs (privāta gaisa kuģa gadījumā) jānorāda laukā “Atsauces numurs”.

                        —

                        Atzīmējiet lodziņu “Ūdensceļš”, ja iebrauc ES vai izbrauc no tās pa jūru vai upi. Jānorāda kuģa tips (komerckuģis, jahta vai cits). Kuģa nosaukums jānorāda laukā “Atsauces numurs”, un ziņas par kuģu satiksmes līniju jāsniedz ailē “Transporta uzņēmums”.

                        —

                        Atzīmējiet lodziņu “Sauszemes ceļš”, ja iebrauc ES vai izbrauc no tās ar jebkāda veida mehānisko autotransporta līdzekli. Jānorāda autotransporta veids (kravas automašīna, vieglā automašīna, autobuss, cits). Laukā “Atsauces numurs” jānorāda transportlīdzekļa valsts kods un numurs no numura plāksnes.

                        —

                        Atzīmējiet lodziņu ”Dzelzceļš", ja iebrauc ES vai izbrauc no tās ar vilcienu. Laukā “Atsauces numurs” jānorāda vilciena numurs, un laukā “Transporta uzņēmums” jānorāda dzelzceļa pārvadājumu uzņēmums.

                        —

                        Atzīmējiet lodziņu ”Cits", ja neizmanto nevienu no norādītajiem transporta veidiem, un norādiet citu transporta veidu (piemēram, gājēju satiksme, velosipēds).

                  4. iedaļa. Informācija par skaidru naudu

            Šajā iedaļā jānorāda pārvadātāja vestās skaidras naudas kopējā summa. “Skaidra nauda” ir definēta sadaļā “Vispārīga informācija”. Jāizvēlas vismaz viena atbilde: [i) valūta; ii) apgrozāmi uzrādītāja instrumenti vai iii) preces, ko izmanto kā vērtības uzkrāšanas līdzekļus ar augstu likviditāti].
            Ja deklarācijas veidlapā nav pietiekami daudz vietas, lai sniegtu sīkāku informāciju par skaidro naudu, jāizmanto papildu lapas. Visa sniegtā informācija ir viena deklarācija, un visas papildu lapas jānumurē un jāparaksta.

                  5. iedaļa. Skaidras naudas ekonomiskais iegūšanas veids un paredzētais izmantošanas veids

               5.A apakšiedaļa vienmēr jāaizpilda, ja pārvadātājs ir vienīgais īpašnieks vai ja ir tikai viens īpašnieks, lai norādītu attiecīgo ekonomisko iegūšanas veidu.

               5.B apakšiedaļa vienmēr jāaizpilda, ja pārvadātājs ir arī vienīgais īpašnieks un vienīgais paredzētais saņēmējs vai ja ir tikai viens saņēmējs, lai norādītu paredzēto skaidras naudas izmantošanas veidu.
            Katrā apakšiedaļā var izvēlēties vairākas atbildes. Ja neder neviena atbilde, atzīmējiet lodziņu “cits” un precizējiet informāciju.
            Ja ir vairāk nekā viens īpašnieks vai vairāk nekā viens paredzētais saņēmējs, attiecīgā informācija par skaidras naudas ekonomisko iegūšanas veidu un paredzēto izmantošanas veidu par īpašniekiem un/vai paredzētajiem saņēmējiem ir jāaizpilda papildu lapās, kā minēts turpmāk. Tādā gadījumā atzīmējiet lodziņu “cits” un norādiet “papildu lapas”.

                  6. iedaļa. Skaidras naudas īpašnieks

               Viens vienīgs īpašnieks

            Ja pārvadātājs ir vienīgais skaidras naudas īpašnieks, atzīmējiet attiecīgo lodziņu un turpiniet 7. iedaļā.
            Ja pārvadātājs nav vienīgais īpašnieks, norādiet, vai vienīgais īpašnieks ir cita fiziska persona vai juridiska persona, un atzīmējiet attiecīgo lodziņu. Norādiet sīkāku informāciju 6.A apakšiedaļā (fiziska persona) vai 6.B apakšiedaļā (juridiska persona) un turpiniet 7. iedaļā. Ja pārvadātājs ir fiziska persona, personas dati jānorāda tā, kā tie norādīti tā personu apliecinošajā dokumentā.

               Vairāk nekā viens īpašnieks

            Ja ir vairāk nekā viens īpašnieks, tad attiecīgajā lodziņā ir jānorāda īpašnieku kopskaits. Par katru papildu īpašnieku jāaizpilda atsevišķa papildu lapa, norādot informāciju par katru no tiem, piederošo skaidras naudas summu un tās ekonomisko iegūšanas veidu, kā arī paredzēto izmantošanas veidu. Ja pārvadātājs ir viens no īpašniekiem, arī par viņu ir jāaizpilda papildu lapa, kurā norāda pārvadātājam piederošo skaidras naudas summu un tās ekonomisko iegūšanas veidu, kā arī paredzēto izmantošanas veidu. Visa sniegtā informācija ir viena deklarācija, un visas papildu lapas jānumurē un jāparaksta.

                  7. iedaļa. Skaidras naudas paredzētais saņēmējs

               Viens vienīgs paredzētais saņēmējs

            Norādiet, vai pārvadātājs ir vienīgais paredzētais skaidras naudas saņēmējs. Ja tā ir, atzīmējiet attiecīgo lodziņu un turpiniet 8. iedaļā.
            Ja pārvadātājs nav vienīgais paredzētais saņēmējs, atzīmējiet attiecīgo lodziņu, lai norādītu, vai vienīgais paredzētais saņēmējs ir cita fiziska persona vai juridiska persona. Norādiet informāciju 7.A apakšiedaļā (fiziska persona) vai 7.B apakšiedaļā (juridiska persona) un turpiniet 8. iedaļā. Fiziskas personas gadījumā personas dati jānorāda tā, kā tie norādīti tās personu apliecinošajā dokumentā.

               Vairāk nekā viens paredzētais saņēmējs

            Ja ir vairāk nekā viens paredzētais saņēmējs, tad attiecīgajā lodziņā ir jānorāda paredzēto saņēmēju kopskaits. Par katru paredzēto saņēmēju jāaizpilda atsevišķas papildu lapas, norādot informāciju par katru paredzēto saņēmēju, saņemamo skaidras naudas summu un tās paredzēto izmantošanas veidu. Ja pārvadātājs ir viens no paredzētajiem saņēmējiem, arī par viņu ir jāaizpilda papildu lapa, norādot pārvadātāja saņemto skaidras naudas summu un tās paredzēto izmantošanas veidu. Visa sniegtā informācija ir viena deklarācija, un visas papildu lapas jānumurē un jāparaksta.

                  8. iedaļa. Paraksts

            Norādiet datumu, vietu un vārdu/uzvārdu un parakstiet deklarācijas veidlapu. Norādiet izmantoto papildu lapu kopskaitu. Ja nav izmantotas papildu lapas, norādiet nulli (0). Pārvadātājs var atzīmēt attiecīgo lodziņu, lai pieprasītu apstiprinātu deklarācijas kopiju.
            2. DAĻA

                  NORĀDĪJUMI PAR AIZPILDĪŠANU

                           VISPĀRĪGA INFORMĀCIJA

                        Pienākums pēc pieprasījuma atklāt informāciju par skaidro naudu, iebraucot ES vai izbraucot no tās, ir daļa no ES stratēģijas nelikumīgi iegūtu līdzekļu legalizēšanas novēršanai un cīņai pret terorisma finansēšanu. Informācijas atklāšanas veidlapa ir jāaizpilda, ja ES ieved vai izved no tās nepavadītu skaidru naudu 10 000 EUR vai lielākā vērtībā (vai ekvivalentu citās valūtās) un kompetentās iestādes dalībvalstī, caur kuru skaidru naudu ieved ES vai izved no tās, pieprasa attiecīgi skaidras naudas nosūtītājam vai saņēmējam, vai to pārstāvim aizpildīt informācijas atklāšanas deklarāciju, ievērojot 30 dienu termiņu (Eiropas Parlamenta un Padomes Regulas (ES) 2018/1672 4. pants).
                        Ja informācijas atklāšanas deklarācija nav sniegta 30 dienu laikā, ja ir sniegta nepareiza vai nepilnīga informācija vai ja skaidra nauda nav darīta pieejama kontrolei, uzskata, ka deklarētājs nav izpildījis savu pienākumu un tam piemērojamas sankcijas saskaņā ar piemērojamiem valsts tiesību aktiem.
                        Informāciju un personas datus reģistrē un apstrādā kompetentās iestādes un dara pieejamus finanšu ziņu vākšanas vienībai (FIU) saskaņā ar Regulas (ES) 2018/1672 9. pantu. Minētās regulas 10. un 11. pantā minētajos gadījumos datus dara pieejamus arī tur minētajām iestādēm. Tās dalībvalsts kompetentās iestādes, kurā informācijas atklāšanas deklarācija ir iesniegta, darbojas kā iegūto personas datu pārziņi un saskaņā ar Regulas (ES) 2018/1672 13. pantu savāktos personas datus automātiski glabā piecus gadus. Personas datu apstrādi veic vienīgi nolūkā novērst noziedzīgas darbības un cīnīties pret tām. Lai iegūtu pilnīgu informāciju, tostarp par jūsu tiesībām, skatīt pievienoto paziņojumu par privātumu/saiti uz dalībvalsts datu aizsardzības tiešsaistes informāciju.

                           IZMANTOTO TERMINU SKAIDROJUMS SASKAŅĀ AR REGULU (ES) 2018/1672

                              Valūta
                            ir banknotes un monētas, kuras ir apgrozībā kā maiņas līdzeklis vai kuras ir bijušas apgrozībā kā maiņas līdzeklis un kuras joprojām var apmainīt finanšu iestādēs vai centrālajās bankās pret banknotēm un monētām, kuras ir apgrozībā kā maiņas līdzeklis.

                              Apgrozāmie uzrādītāja instrumenti
                            ir instrumenti, kas nav valūta un kas ļauj to turētājiem, uzrādot instrumentus, saņemt finanšu līdzekļu summu bez pienākuma pierādīt savu identitāti vai tiesības uz šo summu. Minētie instrumenti ir:

                                    a)

                                    ceļojuma čeki [un]

                                    b)

                                    čeki, vekseļi vai maksājuma uzdevumi, kas ir uzrādītāja instrumenti, parakstīti, nenorādot saņēmēju, indosēti bez ierobežojuma, izdoti fiktīvam saņēmējam, vai citādi instrumenti tādā formā, ka īpašumtiesības pāriet līdz ar to nodošanu.

                              Preces, ko izmanto kā vērtības uzkrāšanas līdzekļus ar augstu likviditāti

                                    a)

                                    monētas, kas satur vismaz 90 % zelta; [un]

                                    b)

                                    zelts gabalos, piemēram, stieņi, tīrradņi vai aglomerāti, kas satur vismaz 99,5 % zelta.

                        •

                           Visi veidlapas lauki ir obligāti un ir jāaizpilda. Veidlapas lauki, kas atzīmēti ar zvaigznīti (*), jāaizpilda, ja piemērojams vai pieejams.

                        •

                           Visas daļas, kas ir baltā krāsā, ir jāaizpilda drukātiem lielajiem burtiem un ar tumšu tinti. Veidlapās nedrīkst būt svītrojumi, pārrakstīti vārdi vai citi labojumi.

                        •

                           Daļas ar atzīmi “oficiālai lietošanai” jāatstāj tukšas.

                        •

                           Attiecīgā gadījumā jānorāda personas identifikācijas numurs (t. i., personīgais nodokļu identifikācijas numurs, personīgais sociālās apdrošināšanas numurs vai līdzvērtīgs unikāls personas identifikācijas numurs), adrese, pasta indekss / ZIP kods, tālruņa numurs un e-pasta adrese. Ja nav piemērojams, norādiet “nav”.

                        •

                           Ja pieejams, jānorāda pievienotās vērtības nodokļa (PVN) maksātāja numurs un uzņēmēja reģistrācijas un identifikācijas numurs (EORI numurs, kas ir unikāls numurs visā ES, ko dalībvalsts muitas dienests piešķir uzņēmējiem, kuri iesaistīti muitas darbībās). Ja nav pieejams, norādiet “nav”.

                        •

                           Ja deklarētājam informācija nav zināma, norādiet “nav zināms”.

                        •

                           Veidlapu aizpilda vienā no ES oficiālajām valodām, ko atzīst kompetentās iestādes tajā dalībvalstī, kurā to sagatavo.

                  1. iedaļa. Iebraukšana ES vai izbraukšana no tās

            Atzīmējiet attiecīgo lodziņu, lai norādītu, vai skaidra nauda tiek ievesta ES vai izvesta no tās.

                  2. iedaļa. Informācija par deklarētāju

            Deklarētāja personas dati šajā iedaļā ir jānorāda tā, kā tie norādīti tā personu apliecinošajā dokumentā.
            Ja deklarētājam nav juridisku tiesību parakstīt informācijas atklāšanas deklarāciju, tad minēto deklarāciju iesniedz deklarētāja juridiskais pārstāvis.

                  3. iedaļa. Informācija par skaidru naudu

            Šajā iedaļā jānorāda skaidrās naudas, par ko ir pieprasīta informācijas atklāšana, kopējā summa. “Skaidra nauda” ir definēta sadaļā “Vispārīga informācija”. Jāizvēlas vismaz viena atbilde: [i) valūta; ii) apgrozāmi uzrādītāja instrumenti vai iii) preces, ko izmanto kā vērtības uzkrāšanas līdzekļus ar augstu likviditāti].
            Ja informācijas atklāšanas veidlapā nav pietiekami daudz vietas, lai sniegtu sīkāku informāciju par skaidro naudu, jāizmanto papildu lapas. Visa sniegtā informācija ir viena informācijas atklāšanas deklarācija, un visas papildu lapas jānumurē un jāparaksta.

                  4. iedaļa. Saikne ar nepavadītu skaidru naudu

            Atzīmējiet attiecīgos lodziņus, lai norādītu deklarētāja statusu un tā saikni ar skaidru naudu. Var būt vairākas atbildes.

                  5. iedaļa. Skaidras naudas nosūtītājs

            Šajā iedaļā jāiekļauj informācija par skaidras naudas nosūtītāju, ja deklarētājs nav skaidras naudas nosūtītājs. Atzīmējiet lodziņu, lai norādītu, vai nosūtītājs ir fiziska persona vai juridiska persona. Norādiet informāciju par nosūtītāju 5.A apakšiedaļā (fiziska persona) vai 5.B apakšiedaļā (juridiska persona). Ja nosūtītājs ir fiziska persona, personas dati jānorāda tā, kā tie norādīti tā personu apliecinošajā dokumentā.

                  6. iedaļa. Skaidras naudas saņēmējs vai paredzētais saņēmējs

               Viens vienīgs saņēmējs

            Ja deklarētājs nav vienīgais skaidras naudas saņēmējs, tad šajā iedaļā jāiekļauj informācija par skaidras naudas saņēmēju vai paredzēto saņēmēju.
            Atzīmējiet attiecīgo lodziņu, lai norādītu, vai ir viens vienīgs skaidras naudas saņēmējs un vai tā ir fiziska vai juridiska persona. Informāciju par vienīgo saņēmēju norādiet 6.A apakšiedaļā (fiziska persona) vai 6.B apakšiedaļā (juridiska persona). Ja saņēmējs vai paredzētais saņēmējs ir fiziska persona, personas dati jānorāda tā, kā tie norādīti tā personu apliecinošajā dokumentā.

               Vairāk nekā viens saņēmējs vai paredzētais saņēmējs

            Ja ir vairāk nekā viens saņēmējs vai paredzētais saņēmējs, tad attiecīgajā lodziņā ir jānorāda saņēmēju vai paredzēto saņēmēju kopskaits. Par katru papildu saņēmēju vai paredzēto saņēmēju jāaizpilda atsevišķas papildu lapas, norādot informāciju par tiem, saņemamo skaidras naudas summu un tās paredzēto izmantošanas veidu. Visa sniegtā informācija ir viena informācijas atklāšanas deklarācija, un visas papildu lapas jānumurē un jāparaksta.

                  7. iedaļa. Skaidras naudas īpašnieks

               Viens vienīgs īpašnieks

            Ja skaidras naudas vienīgais īpašnieks nav skaidras naudas nosūtītājs vai vienīgais saņēmējs, šajā iedaļā jāiekļauj informācija par vienīgo īpašnieku.
            Atzīmējiet attiecīgo lodziņu, lai norādītu, vai ir viens vienīgs skaidras naudas īpašnieks un vai vienīgais īpašnieks ir fiziska vai juridiska persona. Norādiet informāciju par vienīgo īpašnieku 7.A apakšiedaļā (fiziska persona) vai 7.B apakšiedaļā (juridiska persona). Ja īpašnieks ir fiziska persona, personas dati jānorāda tā, kā tie norādīti tā personu apliecinošajā dokumentā.

               Vairāk nekā viens īpašnieks

            Ja ir vairāk nekā viens īpašnieks, tad attiecīgajā lodziņā ir jānorāda īpašnieku kopskaits. Par katru papildu īpašnieku jāaizpilda atsevišķas papildu lapas, norādot informāciju par viņiem, piederošo skaidras naudas summu, tās ekonomisko iegūšanas veidu, kā arī paredzēto izmantošanas veidu. Visa sniegtā informācija ir viena informācijas atklāšanas deklarācija, un visas papildu lapas jānumurē un jāparaksta.

                  8. iedaļa. Skaidras naudas ekonomiskais iegūšanas veids un paredzētais izmantošanas veids

               8.A apakšiedaļa vienmēr jāaizpilda, ja ir vienīgais īpašnieks, lai norādītu attiecīgo ekonomisko iegūšanas veidu.

               8.B apakšiedaļa vienmēr jāaizpilda, ja ir vienīgais saņēmējs, lai norādītu skaidras naudas paredzēto izmantošanas veidu.
            Katrā apakšiedaļā var būt vairākas atbildes. Ja neder neviena atbilde, atzīmējiet lodziņu “cits” un precizējiet informāciju.
            Ja ir vairāk nekā viens īpašnieks vai vairāk nekā viens saņēmējs (vai paredzētais saņēmējs), informācija par skaidras naudas ekonomisko iegūšanas veidu un paredzēto izmantošanas veidu par īpašniekiem un/vai saņēmējiem (vai paredzētajiem saņēmējiem) ir jāaizpilda papildu lapās, kā minēts iepriekš. Tādā gadījumā atzīmējiet lodziņu “cits” un norādiet “papildu lapas”.

                  9. iedaļa. Paraksts

            Norādiet datumu, vietu un vārdu/uzvārdu un parakstiet informācijas atklāšanas deklarāciju. Norādiet izmantoto papildu lapu kopskaitu. Ja nav izmantotas papildu lapas, norādiet nulli (0). Deklarētājs var atzīmēt attiecīgo lauciņu, lai pieprasītu apstiprinātu informācijas atklāšanas deklarācijas kopiju.
            3. DAĻA

                  NORĀDĪJUMI PAR AIZPILDĪŠANU

               Vispārīga informācija

            Norādījumi par skaidras naudas deklarācijas veidlapas aizpildīšanu ir piemērojami arī šeit.

                  A iedaļa. Papildu lapas numurs

            Papildu lapas jānumurē ar secīgiem numuriem (t. i., 1 uz pirmās izmantotās papildu lapas, 2 uz otrās utt.).
            Skaidras naudas deklarācijas veidlapas otrajā lapā norādiet izmantoto papildu lapu kopējo skaitu.

                  B iedaļa. Informācija par papildu lapām

            Norādiet papildu lapas aizpildīšanas iemeslu. Atzīmējiet tikai vienu atbildi. Ja der vairākas atbildes, aizpildiet atsevišķu papildu lapu par katru atbildi.

                           B.1. “Informācija par skaidru naudu” turpinājums: Izvēlieties šo iespēju tikai tad, ja 4. iedaļā “Informācija par skaidru naudu” pieejamā vieta deklarācijas veidlapā nav pietiekama visai skaidrajai naudai. Aizpildiet C iedaļu un izlaidiet D un E iedaļu.

                           B.2. Pārvadātājs ir īpašnieks un paredzētais saņēmējs daļai no skaidrās naudas: Atzīmējiet, ja pārvadātājs ir arī īpašnieks un paredzētais saņēmējs daļai no skaidrās naudas. Par katru papildu īpašnieku un paredzēto saņēmēju jāaizpilda atsevišķa papildu lapa.
                        C iedaļā norādiet īpašumā esošās skaidras naudas summu un saņemamās skaidrās naudas summu.
                        D.1 un D.2 apakšiedaļā norādiet pārvadātāja īpašumā esošās skaidrās naudas ekonomisko iegūšanas veidu un paredzēto izmantošanas veidu.

                           B.3. Pārvadātājs ir īpašnieks daļai no skaidrās naudas: Izvēlieties, ja pārvadātājs ir arī īpašnieks daļai no skaidrās naudas. Par katru papildu īpašnieku jāaizpilda atsevišķa papildu lapa.
                        C iedaļā norādiet pārvadātāja īpašumā esošās skaidrās naudas summu.
                        D.1 un D.2 apakšiedaļā norādiet pārvadātāja īpašumā esošās skaidrās naudas ekonomisko iegūšanas veidu un paredzēto izmantošanas veidu.

                           B.4. Pārvadātājs ir paredzētais saņēmējs daļai no skaidrās naudas: Izvēlieties, ja pārvadātājs ir arī paredzētais saņēmējs daļai no skaidras naudas. Par katru papildu paredzēto saņēmēju jāaizpilda atsevišķa papildu lapa.
                        C iedaļā norādiet pārvadātāja saņemamo skaidrās naudas summu.
                        D.2 apakšiedaļā norādiet pārvadātāja saņemamās skaidrās naudas summas paredzēto izmantošanas veidu.

                           B.5. Papildu īpašnieks, kas ir arī paredzētais saņēmējs daļai no skaidrās naudas (izņemot pārvadātāju): Izvēlieties, ja ir vairāk nekā viens īpašnieks un katram īpašniekam, kurš ir arī skaidrās naudas paredzētais saņēmējs. Par katru papildu īpašnieku, kas ir arī skaidras naudas paredzētais saņēmējs, jāaizpilda atsevišķa papildu lapa.
                        C iedaļā norādiet īpašnieka un paredzētā saņēmēja īpašumā esošās skaidrās naudas summu un īpašniekam un paredzētajam saņēmējam paredzētās saņemamās skaidrās naudas summu.
                        D.1 un D.2 apakšiedaļā norādiet īpašnieka un paredzētā saņēmēja īpašumā esošas skaidrās naudas ekonomisko iegūšanas veidu un paredzēto izmantošanas veidu.
                        Informācija par īpašnieku un paredzēto saņēmēju jānorāda E.1 apakšiedaļā, ja tā ir fiziska persona, un E.2 apakšiedaļā, ja tā ir juridiska persona.

                           B.6. Skaidrās naudas daļas īpašnieks (izņemot pārvadātāju): Atzīmējiet, ja ir vairāk nekā viens īpašnieks. Par katru papildu īpašnieku jāaizpilda atsevišķa papildu lapa.
                        C iedaļā norādiet īpašniekam piederošo skaidrās naudas daļu.
                        D.1 un D.2 apakšiedaļā norādiet īpašniekam piederošās skaidrās naudas ekonomisko iegūšanas veidu un paredzēto izmantošanas veidu.
                        Informācija par īpašnieku jānorāda E.1 apakšiedaļā, ja tā ir fiziska persona, un E.2 apakšiedaļā, ja tā ir juridiska persona.

                           B.7. Skaidrās naudas daļas paredzētais saņēmējs (izņemot pārvadātāju): Atzīmējiet, ja ir vairāk nekā viens paredzētais saņēmējs. Par katru paredzēto saņēmēju jāaizpilda atsevišķa papildu lapa.
                        C iedaļā norādiet paredzētā saņēmēja saņemamo skaidrās naudas summu.
                        D.2 apakšiedaļā norādiet paredzētā saņēmēja saņemamās skaidrās naudas summas paredzēto izmantošanas veidu.
                        Informācija par paredzēto saņēmēju jānorāda E.1 apakšiedaļā, ja tā ir fiziska persona, un E.2 apakšiedaļā, ja tā ir juridiska persona.

                  C iedaļa. Informācija par skaidru naudu

            “Skaidra nauda” ir izskaidrota sadaļā “Vispārīga informācija” par norādījumiem par skaidras naudas deklarācijas aizpildīšanu.

                  D iedaļa. Skaidras naudas ekonomiskais iegūšanas veids un paredzētais izmantošanas veids

            Atzīmējiet lodziņus, lai norādītu skaidras naudas attiecīgo ekonomisko iegūšanas veidu un paredzēto izmantošanas veidu, kā norādīts B iedaļā. Varat izvēlēties vairākas atbildes. Ja neder neviena atbilde, atzīmējiet lodziņu “cits” un norādiet informāciju.

                  E iedaļa. Iesaistītās personas

            Ievadiet iesaistīto personu personas datus. Persona var būt fiziska vai juridiska persona. Atzīmējiet attiecīgo lodziņu un norādiet prasīto informāciju.

                  F iedaļa. Paraksts

            Norādiet datumu, vietu, vārdu/uzvārdu, parakstiet un pievienojiet papildu lapu galvenajai skaidras naudas deklarācijas veidlapai. Visa sniegtā informācija kopā veido vienu deklarāciju.
            4. DAĻA

                  NORĀDĪJUMI PAR AIZPILDĪŠANU

               Vispārīga informācija

            Norādījumi par skaidras naudas informācijas atklāšanas veidlapas aizpildīšanu ir piemērojami arī šeit.

                  A iedaļa. Papildu lapas numurs

            Papildu lapas jānumurē ar secīgiem numuriem (t. i., 1 uz pirmās papildu lapas, 2 uz otrās utt.).
            Skaidras naudas informācijas atklāšanas deklarācijas veidlapas otrajā lapā norādiet izmantoto papildu lapu kopējo skaitu.

                  B iedaļa. Informācija par papildu lapām

            Norādiet papildu lapas aizpildīšanas iemeslu. Atzīmējiet tikai vienu atbildi. Ja der vairākas atbildes, aizpildiet atsevišķu papildu lapu par katru atbildi.

                           B.1. “Informācija par skaidru naudu” turpinājums: Izvēlieties šo atbildi tikai tad, ja 3. iedaļā “Informācija par skaidru naudu” pieejamā vieta informācijas atklāšanas deklarācijas veidlapā nav pietiekama visai skaidrajai naudai. Aizpildiet C iedaļu un izlaidiet D un E iedaļu.

                           B.2. Nosūtītājs un īpašnieks daļai no skaidrās naudas: Izvēlieties šo atbildi, ja skaidrajai naudai ir vairāk nekā viens īpašnieks un viens no tiem ir arī skaidras naudas nosūtītājs. Par katru īpašnieku jāaizpilda atsevišķa papildu lapa.
                        C iedaļā norādiet nosūtītāja īpašumā esošo skaidrās naudas summu.
                        D.1 un D.2 apakšiedaļā norādiet nosūtītāja īpašumā esošās skaidrās naudas ekonomisko iegūšanas veidu un paredzēto izmantošanas veidu.

                           B.3. Vienīgais saņēmējs un īpašnieks daļai no skaidrās naudas: Izvēlieties, ja ir vairāk nekā viens īpašnieks, un viens no tiem ir arī skaidrās naudas vienīgais saņēmējs. Par katru papildu īpašnieku jāaizpilda atsevišķa papildu lapa.
                        C iedaļā norādiet vienīgā saņēmēja īpašumā esošās skaidrās naudas summu.
                        D.1 un D.2 apakšiedaļā norādiet vienīgā saņēmēja īpašumā esošās skaidrās naudas ekonomisko iegūšanas veidu un paredzēto izmantošanas veidu.

                           B.4. Saņēmējs vai paredzētais saņēmējs, kura īpašumā ir daļa no skaidras naudas Izvēlieties, ja ir vairāk nekā viens īpašnieks, kurš ir arī skaidrās naudas saņēmējs (vai paredzētais saņēmējs). Par katru papildu īpašnieku un/vai saņēmēju (vai paredzēto saņēmēju) jāaizpilda atsevišķa papildu lapa.
                        C iedaļā norādiet saņēmēja īpašumā esošo un saņemamo skaidrās naudas summu.
                        D.1 un D.2 apakšiedaļā norādiet īpašnieka un saņēmēja (vai paredzētā saņēmēja) īpašumā esošās skaidrās naudas ekonomisko iegūšanas veidu un paredzēto izmantošanas veidu.
                        Informācija par īpašnieku, kurš ir arī saņēmējs (vai paredzētais saņēmējs), jānorāda E.1 apakšiedaļā, ja tā ir fiziska persona, un E.2 apakšiedaļā, ja tā ir juridiska persona.

                           B.5. Īpašnieks daļai no skaidrās naudas Atzīmējiet, ja ir vairāk nekā viens īpašnieks. Par katru īpašnieku jāaizpilda atsevišķa papildu lapa.
                        C iedaļā norādiet īpašniekam piederošās skaidrās naudas summu.
                        D.1 un D.2 apakšiedaļā norādiet īpašniekam piederošās skaidrās naudas ekonomisko iegūšanas veidu un paredzēto izmantošanas veidu.
                        Informācija par īpašnieku jānorāda E.1 apakšiedaļā, ja tā ir fiziska persona, un E.2 apakšiedaļā, ja tā ir juridiska persona.

                           B.6. Saņēmējs vai paredzētais saņēmējs daļai no skaidrās naudas: Atzīmējiet, ja ir vairāk nekā viens saņēmējs (vai paredzētais saņēmējs). Par katru saņēmēju (vai paredzēto saņēmēju) jāaizpilda atsevišķa papildu lapa.
                        C iedaļā norādiet saņēmēja (vai paredzētā saņēmēja) saņemamo skaidrās naudas summu.
                        D.2 apakšiedaļā norādiet saņēmēja (vai paredzētā saņēmēja) saņemamās skaidrās naudas summas paredzēto izmantošanas veidu.
                        Informācija par paredzēto saņēmēju jānorāda E.1 apakšiedaļā, ja tā ir fiziska persona, un E.2 apakšiedaļā, ja tā ir juridiska persona.

                  C iedaļa. Informācija par skaidru naudu

            “Skaidra nauda” ir izskaidrota sadaļā “Vispārīga informācija” par norādījumiem par skaidras naudas informācijas atklāšanas deklarācijas aizpildīšanu.

                  D iedaļa. Skaidras naudas ekonomiskais iegūšanas veids un paredzētais izmantošanas veids

            Atzīmējiet lodziņus, lai norādītu skaidras naudas attiecīgo ekonomisko iegūšanas veidu un paredzēto izmantošanas veidu, kā norādīts B iedaļā. Varat izvēlēties vairākas atbildes. Ja neder neviena atbilde, atzīmējiet lodziņu “cits” un norādiet informāciju.

                  E iedaļa. Iesaistītās personas

            Ievadiet iesaistīto personu personas datus. Persona var būt fiziska vai juridiska persona. Atzīmējiet attiecīgo lodziņu un norādiet prasīto informāciju.

                  F iedaļa. Paraksts

            Norādiet datumu, vietu, vārdu/uzvārdu, parakstiet un pievienojiet papildu lapu galvenajai skaidras naudas informācijas atklāšanas deklarācijas veidlapai. Visa sniegtā informācija kopā veido vienu informācijas atklāšanas deklarāciju.

            II PIELIKUMS
            1. DAĻA

            2. DAĻA

               Veidlapa anonimizētas riska informācijas un riska analīzes rezultātu nosūtīšanai saskaņā ar Regulas (ES) 2018/1672 10. panta 1. punkta d) apakšpunktu

                  NORĀDĪJUMI PAR AIZPILDĪŠANU

            Šī veidlapa ir jāaizpilda un jānosūta reizi sešos mēnešos saskaņā ar 10. panta 1. punkta d) apakšpunktu un 10. panta 5. punktu Regulā (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli. Tajā jāietver informācija, ko dalībvalsts uzskata par tādu, kas ļauj izdarīt būtiskus secinājumus vai kas sniedz nozīmīgu pievienoto vērtību riska pārvaldībai, un ja šis apdraudējums varētu radīt augstu risku citur Savienībā.

                  A daļa

            Norādiet dalībvalsti, kura sūta informāciju, attiecīgo kompetento iestādi un e-pasta adresi.
            Norādiet atsauces numuru šādā formātā: dalībvalsts, gads, A (par pirmo pusgadu) vai B (par otro pusgadu).
            Aizpildiet datumu un pārskata periodu.
            Norādiet, vai dalībvalsts nosūta anonimizētu riska informāciju un riska analīzes rezultātus par pārskata periodu. Ja ne, tad Muitas informācijas sistēmā (MIS) augšupielādē tikai A daļu.
            Norādiet kopējo nosūtīto lapu skaitu (ieskaitot A daļu).

                  B daļa

            Anonimizēta riska informācija un riska analīzes rezultāti par konkrētiem gadījumiem, ko nevar izgūt tieši no MIS, ir jānorāda šajā daļā.
            Norādiet, vai informācija skar pavadīto vai nepavadīto skaidro naudu.
            Norādiet, vai ir novērota jauna tendence vai atkārtotas iezīmes, un sniedziet sīkāku informāciju.

                  Jauna tendence
                ir nesen novērotas izmaiņas vai vispārīga tendence skaidras naudas fiziskās pārvietošanas jomā.

                  Atkārtoti novērotas iezīmes
                ir iezīmes vai secīgas darbības, kas atkārtojas. Norādiet, vai informācija par gadījumu(-iem) iegūta uz riskiem balstītas kontroles vai izlases veida pārbaudes rezultātā.

                  Kontrole uz riska analīzes pamata
                ir tāda kontrole, kuras pamatā ir skaidras naudas pārvietošanas riska kritēriji un konkrētāk riska analīze, izmantojot datu apstrādes metodes, ar mērķi identificēt un novērtēt riskus un izstrādāt nepieciešamos pretreakcijas pasākumus, vadoties pēc kritērijiem, kas izstrādāti valsts, Savienības vai attiecīgā gadījumā starptautiskā līmenī.

                  Izlases veida pārbaudes
                ir veiktās pārbaudes, kuru pamatā nav skaidras naudas pārvietošanas riska kritēriji.
            Sniedziet informāciju par gadījumu(-iem) (piemēram, īpaši modus operandi (rīcības veidi), kas novērojami līdzīgos gadījumos, detalizēta informācija par slēpšanu u. tml.), informāciju par skaidras naudas veidu (piemēram, liela nomināla banknotes) un jebkādu citu anonimizētu informāciju, ko ir svarīgi paziņot.
            Norādiet, vai ir pievienoti attēli, un to skaitu.
            Ja nepieciešams, B daļu var aizpildīt vairākas reizes par vienu un to pašu pārskata periodu.

                  C daļa

            C daļa ir jāaizpilda, ja dalībvalsts pārskata periodā ir īstenojusi uz riskiem vērstu projektu skaidras naudas pārvietošanas jomā.
            Aprakstiet projektu, kas tika īstenots.
            Norādiet informāciju par gadījuma specifiku, izdarītajiem secinājumiem un komentārus, ja ir. (piemēram, par periodu, līdzekļiem (piemēram, muitas suņi, skenēšana), kontroles apmēriem u. tml.).

            Norādiet informāciju par paraugadījumu, ja tas būtu lietderīgi.
            Norādiet parauggadījumu, kas bija kontroles uz riska analīzes pamata vai izlases veida pārbaudes rezultāts.
            Norādiet, vai ir pievienoti attēli, un to skaitu.
            Ja nepieciešams, C daļu var aizpildīt vairākas reizes atkarībā no īstenoto projektu skaita vienā un tajā pašā pārskata periodā.

                  D daļa

            Norādiet informāciju, ko būtu svarīgi paziņot, bet ko nevar iekļaut B vai C daļā.
            Norādiet, vai ir pievienoti attēli, un to skaitu.


title: Komisijas Īstenošanas regula (ES) 2021/790 (2021. gada 10. maijs) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Pesca di Delia” (AĢIN))

text:
                  17.5.2021

                  LV

                  Eiropas Savienības Oficiālais Vēstnesis

                  L 171/1

         KOMISIJAS ĪSTENOŠANAS REGULA (ES) 2021/790
         (2021. gada 10. maijs)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Pesca di Delia” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Itālijas pieteikums, kurā lūgts reģistrēt nosaukumu “Pesca di Delia”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Pesca di Delia” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Pesca di Delia” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.6. grupas “Svaigi vai pārstrādāti augļi, dārzeņi un labība” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 10. maijā

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  OV C 18, 18.1.2021., 45. lpp.

            (3)  Komisijas Īstenošanas regula (ES) Nr. 668/2014 (2014. gada 13. jūnijs), ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2021/1713 (2021. gada 24. septembris), ar kuru attiecībā uz minimālo attālumu no krasta un minimālo dziļumu, kas noteiktos Spānijas (Katalonijas) teritoriālajos ūdeņos jāievēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejā ar laivas velkamajiem vadiem, pagarina atkāpi no Padomes Regulas (EK) Nr. 1967/2006

text:
                  27.9.2021

                  LV

                  Eiropas Savienības Oficiālais Vēstnesis

                  L 342/1

         KOMISIJAS ĪSTENOŠANAS REGULA (ES) 2021/1713
         (2021. gada 24. septembris),
         ar kuru attiecībā uz minimālo attālumu no krasta un minimālo dziļumu, kas noteiktos Spānijas (Katalonijas) teritoriālajos ūdeņos jāievēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejā ar laivas velkamajiem vadiem, pagarina atkāpi no Padomes Regulas (EK) Nr. 1967/2006
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 1967/2006 (2006. gada 21. decembris), kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (1), un jo īpaši tās 13. panta 5. punktu,
         tā kā:

                     (1)

                     2014. gada 6. maijā Komisija pieņēma Īstenošanas regulu (ES) Nr. 464/2014 (2), ar kuru attiecībā uz minimālo attālumu no krasta un minimālo dziļumu, kas noteiktos Spānijas (Katalonijas) teritoriālajos ūdeņos jāievēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejā ar laivas velkamajiem vadiem, līdz 2017. gada 8. maijam noteica pirmreizēju atkāpi no Regulas (EK) Nr. 1967/2006 13. panta 1. punkta pirmās daļas. Šī atkāpe tika pagarināta ar Komisijas Īstenošanas regulu (ES) 2018/922 (3), kura zaudēja spēku 2021. gada 2. jūlijā.

                     (2)

                     2021. gada 11. martā Komisija saņēma Spānijas lūgumu minēto atkāpi pagarināt attiecībā uz kuģiem, kuri Spānijas teritoriālajos ūdeņos Katalonijas reģionā ar laivas velkamajiem vadiem zvejo tūbītes (Gymnammodytes cicerelus un G. semisquamatus) un jūrasgrunduļus (Aphia minuta un Crystalogobius linearis).

                     (3)

                     Spānija iesniedza atkāpes piemērošanai vajadzīgo atjaunināto zinātnisko un tehnisko pamatojumu.

                     (4)

                     Saskaņā ar Regulas (EK) Nr. 1967/2006 19. panta 2. punktu Spānija 2021. gada 22. jūlijā pieņēma pārvaldības plānu (4) (“Spānijas pieņemtais pārvaldības plāns”).

                     (5)

                     Lūgums attiecas uz kuģiem, kuri ir reģistrēti Katalonijas autonomā apgabala pārvaldītajā flotes statistikā, attiecīgajā zvejniecībā darbojas ilgāk nekā piecus gadus un strādā saskaņā ar Spānijas pieņemto pārvaldības plānu.

                     (6)

                     Lūgums aptver 26 kuģus, kuru lielākais garums ir mazāks par 10 m un dzinēja jauda ir mazāka par 75 kW, un pārvaldības plāns garantē, ka zvejas piepūle nākotnē palielināta netiks, jo zvejas atļaujas saņems tikai konkrētie 26 kuģi.

                     (7)

                     Minētie kuģi ir iekļauti sarakstā, kas Komisijai iesniegts saskaņā ar Regulas (EK) Nr. 1967/2006 13. panta 9. punktu.

                     (8)

                     Spānijas iesniegto lūgumu par minētās atkāpes pagarināšanu un ar to saistīto Spānijas sagatavoto pārvaldības plāna projektu Zivsaimniecības zinātnes, tehnikas un ekonomikas komiteja (ZZTEK) izvērtēja 2021. gada 22.–26. marta plenārsēdē (5).

                     (9)

                     ZZTEK atzīmēja, ka Spānijas pieņemtajā pārvaldības plānā iekļautie attiecīgo darbību uzraudzības un pārvaldības elementi ir atbilstoši un ka atkāpes piešķiršanas nosacījumi ir izpildīti.

                     (10)

                     Spānijas lūgtā atkāpe atbilst Regulas (EK) Nr. 1967/2006 13. panta 5. un 9. punkta nosacījumiem.

                     (11)

                     Spānijas lūgtā atkāpe ietekmē nelielu skaitu kuģu, un pastāv zināmi ģeogrāfiskie ierobežojumi, proti, kontinentālā šelfa mazā platība un mērķsugu telpiskā izplatība, kas samazina zvejas vietu izvēli.

                     (12)

                     Šajā zvejniecībā nevar izmantot citus zvejas rīkus, jo tikai laivas velkamajiem vadiem ir šāda veida zvejniecībai vajadzīgie tehniskie parametri.

                     (13)

                     Attiecīgajām zvejas darbībām nav ietekmes uz darbībām ar citiem zvejas rīkiem, kas nav traļi, zvejas vadi vai tiem līdzīgi velkamie zvejas rīki.

                     (14)

                     Turklāt zvejniecībai nav būtiskas ietekmes uz jūras vidi, jo laivas velkamie vadi ir ļoti selektīvi zvejas rīki un ar jūras gultni nesaskaras.

                     (15)

                     Attiecīgās zvejas darbības atbilst Regulas (EK) Nr. 1967/2006 4. panta 1. punkta pirmās daļas prasībām, jo ar tām saistītais Spānijas pieņemtais pārvaldības plāns skaidri aizliedz zvejot aizsargājamos biotopos.

                     (16)

                     Regulas (EK) Nr. 1967/2006 8. panta 1. punkta h) apakšpunktu, kas aizstāts ar Eiropas Parlamenta un Padomes Regulas (ES) 2019/1241 (6) 8. panta 1. punktu un IX pielikuma B daļas I iedaļu, nepiemēro, jo tā prasības attiecas uz traleriem.

                     (17)

                     Spānija saskaņā ar Regulas (EK) Nr. 1967/2006 9. panta 7. punktu ir atļāvusi atkāpties no minētās regulas 9. pantā noteikto minimālo linuma acs izmēru ievērošanas, jo attiecīgās zvejniecības ir ļoti selektīvas, faktiski neiespaido jūras vidi un uz tām neattiecas Regulas (EK) Nr. 1967/2006 4. panta 5. punkts.

                     (18)

                     Ar Regulu (ES) 2019/1241 ir svītrots Regulas (EK) Nr. 1967/2006 9. pants. Tomēr uz Regulas (EK) Nr. 1967/2006 9. panta pamata pieņemtās atkāpes no minimālajiem linuma acs izmēriem, kuras bija spēkā 2019. gada 14. augustā, saskaņā ar Regulas (ES) 2019/1241 IX pielikuma B daļas 4. punktu var turpināt piemērot, ja vien rezultātā nepalielinās zivju mazuļu nozvejas. Spānijas lūgtā atkāpes pagarināšana atbilst Regulas (EK) Nr. 1967/2006 15. panta 5. punkta un Regulas (ES) 2019/1241 IX pielikuma B daļas 4. punkta nosacījumiem, jo tā nepazemina 2019. gada 14. augustā pastāvējušos selektivitātes standartus, it īpaši zivju mazuļu nozveju palielināšanās aspektā, un tās mērķis ir sasniegt minētās regulas 3. un 4. pantā noteiktos mērķus un mērķrādītājus.

                     (19)

                     Attiecīgās zvejas darbības notiek tiešā krasta tuvumā, seklos ūdeņos un līdz triju jūras jūdžu joslā, un tāpēc tām nav ietekmes uz citu kuģu darbībām.

                     (20)

                     Zveju ar laivas velkamajiem vadiem reglamentē Spānijas pieņemtais pārvaldības plāns, kura mērķis ir nodrošināt, ka Regulas (ES) 2019/1241 IX pielikumā minēto sugu (izņemot gliemenes) nozvejas ir minimālas.

                     (21)

                     Laivas velkamie vadi ir ļoti selektīvi zvejas rīki, un ar tiem nezvejo galvkājus kā mērķsugu.

                     (22)

                     Spānijas pieņemtais pārvaldības plāns ietver zvejas darbību uzraudzības pasākumus, kas paredzēti Regulas (EK) Nr. 1967/2006 13. panta 9. punkta trešajā daļā.

                     (23)

                     Attiecīgās zvejas darbības atbilst Padomes Regulas (EK) Nr. 1224/2009 (7) 14. panta prasībām.

                     (24)

                     Lūgtā atkāpe tāpēc būtu jāpagarina par trijiem gadiem.

                     (25)

                     Spānijai būtu pienācīgā laikā un saskaņā ar Spānijas pieņemtajā pārvaldības plānā paredzēto uzraudzības plānu jāsniedz Komisijai ziņojums.

                     (26)

                     Lai varētu bez kavēšanās īstenot koriģējošus pārvaldības pasākumus gadījumā, ja Komisijai iesniegtajā ziņojumā atklājas slikts izmantotā krājuma saglabāšanās stāvoklis, un vienlaikus radītu iespēju pilnveidot zinātnisko bāzi, jo tas savukārt ļauj uzlabot pārvaldības plānu, atkāpes piemērošanas ilgums būtu jāierobežo.

                     (27)

                     Ar Īstenošanas regulu (ES) 2018/922 piešķirtā atkāpe ir zaudējusi spēku 2021. gada 2. jūlijā, tāpēc juridiskās nepārtrauktības dēļ šī regula būtu jāpiemēro no 2021. gada 3. jūlija.

                     (28)

                     Juridiskās noteiktības labad šai regulai būtu jāstājas spēkā steidzamības kārtā.

                     (29)

                     Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

               IR PIEŅĒMUSI ŠO REGULU.

            1. pants
            Atkāpe
            Regulas (EK) Nr. 1967/2006 13. panta 1. punktu Spānijas teritoriālajos ūdeņos, kas atrodas pie Katalonijas reģiona krasta, nepiemēro kuģiem, kuri ar laivas velkamajiem vadiem zvejo tūbītes (Gymnammodytes cicerelus un G. semisquamatus) un jūrasgrunduļus (Aphia minuta un Crystalogobius linearis) un:

                        a)

                        kuri ir reģistrēti Katalonijas autonomā apgabala pārvaldītajā flotes statistikā;

                        b)

                        kuri attiecīgajā zvejniecībā darbojas ilgāk nekā piecus gadus un kuru darbošanās nav saistīta ne ar kādu zvejas piepūles pieaugumu, un

                        c)

                        kuri ir zvejas atļaujas turētāji un darbojas saskaņā ar pārvaldības plānu, ko Spānija pieņēmusi saskaņā ar Regulas (EK) Nr. 1967/2006 19. panta 2. punktu.

            2. pants
            Uzraudzības plāns un ziņojums
            Līdz 2024. gada 2. jūlijam Spānija iesniedz Komisijai ziņojumu, kas sagatavots saskaņā ar uzraudzības plānu, kurš paredzēts 1. panta c) punktā minētajā Spānijas pieņemtajā pārvaldības plānā.

            3. pants
            Stāšanās spēkā un piemērošanas laikposms
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 3. jūlija līdz 2024. gada 2. jūlijam.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. septembrī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 409, 30.12.2006., 11. lpp.

            (2)  Komisijas Īstenošanas regula (ES) Nr. 464/2014 (2014. gada 6. maijs), ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro kuģiem, kuri zvejo tūbītes (Gymnammodytes cicerelus un G. semisquamatus) un jūrasgrunduļus (Aphia minuta un Crystalogobius linearis) ar laivas velkamajiem vadiem, noteiktos Spānijas (Katalonijas) teritoriālajos ūdeņos (OV L 134, 7.5.2014., 37. lpp.).

            (3)  Komisijas Īstenošanas regula (ES) 2018/922 (2018. gada 28. jūnijs), ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejā ar laivas velkamajiem vadiem noteiktos Spānijas (Katalonijas) teritoriālajos ūdeņos (OV L 164, 29.6. 2018., 39. lpp.).

            (4)  Diari Oficial de la Generalitat de Catalunya, Nr. 8463, 22.7.2021., 1. lpp.

            (5)  Zivsaimniecības zinātnes, tehnikas un ekonomikas komitejas (ZZTEK) 66. plenārsēdes ziņojums (PLEN-21-01). EUR 28359 EN, Eiropas Savienības Publikāciju birojs, Luksemburga, 2021. Pieejams https://stecf.jrc.ec.europa.eu/reports/plenary/-/asset_publisher/oS6k/document/id/2851300.

            (6)  Eiropas Parlamenta un Padomes Regula (ES) 2019/1241 (2019. gada 20. jūnijs) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (OV L 198, 25.7.2019., 105. lpp.).

            (7)  Padomes Regula (EK) Nr. 1224/2009 (2009. gada 20. novembris), ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).